
Н А Р Е Д Б А 
ЗА ПРОВЕЖДАНЕ НА ОБЩЕСТВЕНИ КОНСУЛТАЦИИ
I. ОБЩИ ПОЛОЖЕНИЯ


Чл. 1. (1) Тази наредба урежда условията и реда за провеждане на обществени консултации при приемане на нормативни актове, планове, стратегии, програми на Община Кърджали и по въпроси от съществена значимост за местната общност.

(2) "Обществена консултация" е процес, в който местната власт се консултира с гражданите, неправителствени организации и заинтересовани лица за тяхната позиция по изработване на проекти на нормативни актове, стратегии, планове, програми и други решения за управление и развитие на Община Кърджали и на населените места в нея.  


(3) Форми на обществени консултации по смисъла на тази наредба са:


1. писмени консултации – чрез изпращане на становища по обсъжданата тема/ документ;


2. обществени обсъждания – присъствени и дистанционна форма;


3. други форми на обществени консултации.


(4) Една обществена консултация може да включва една или повече от изброените в чл.1, ал.3 форми.

(5) Общинският съвет и кметът на Община Кърджали могат да определят теми и проекти, за които да се проведат обществени консултации по реда на настоящата наредба. 


(6) Правилата на настоящата наредба се приемат за минимални стандарти, които да бъдат спазени при провеждането на обществени консултации в Община Кърджали, с изключение на обществените отношения, за които има други нормативни задължения.

Чл. 2. (1) Целта на обществените консултации, които се провеждат по реда на настоящата наредба е осигуряване на отворен и ясен за гражданите процес на вземане на решения от местната власт, в резултат на което да се стигне до приемането на по-устойчиви и обществено приети решения и политики на местно ниво. 


(2) Предвидените процедури за обществени консултации следва да създават условия и предпоставки за по-широко и ефективно включване на гражданите и организациите в процеса на изработването, обсъждането и приемането на общинските решения и политики в различни области от компетенциите на местните власти.


(3) Обществените консултации се провеждат на възможно най-ранен етап от разработването на проекти и политики с цел препоръките и мненията на гражданите да могат бъдат взети предвид при всеки следващ етап от планирането и вземането на решение.

Чл. 3. (1) Обществените консултации се организират от кмета на Община Кърджали или определено от него лице, като за провеждането могат да се привличат и външни модератори. 


(2)Общинската администрация планира и управлява всяка консултация и определя ясно целите, действащите лица, процеса и формите, както и сроковете и комуникационните канали.

(3)Обхватът и формите на обществената консултация следва да съответстват на разглеждания въпрос. Общината цели да получи възможно най-широк спектър от мнения и препоръки, включително от уязвими обществени групи. 


Чл. 4. (1) Община Кърджали създава и поддържа единен информационен портал за провеждане на обществените консултации, достъпен на адрес https://zateb.kardjali.bg/ и чрез официалната интернет страница на общината www.kardjali.bg. 


(2) На портала https://zateb.kardjali.bg/ задължително се публикуват всички документи, за които се провеждат обществени консултации, съпътстващите ги документи, постъпилите становища на граждани и организации по повод и по време на провеждане на обществените консултации под формата на справка, изготвените оценки на въздействието, когато има такива, както и протокол за резултата от приключилите обществени консултации.


(3) Достъпът до портала и използването му се извършват съобразно общи условия, изготвени от общинска администрация Кърджали и утвърдени от кмета на Община Кърджали, които са публикувани на https://zateb.kardjali.bg/ и задължителни при регистрация за участие в портала. 


(4) Различните форми/етапи на обществените консултации могат да се провеждат присъствено или дистанционна форма, като форматът се оповестява с поканата или уведомлението. Община Кърджали осигурява условия за провеждането в подходящи помещения и зали,  чрез портала https://zateb.kardjali.bg/ или чрез други интернет базирани платформи и приложения.

Чл. 5. (1) В процеса на подготовка и провеждане на обществените консултации за партньори могат да бъдат поканени представители на граждански организации, на академичната общност, на бизнеса и на други заинтересовани страни. 


(2) При провеждане на обществените консултации могат да се създават съвместни работни групи или комисии с участието на всички заинтересовани страни, както и да се осъществява взаимодействие с вече създадени и действащи към Община Кърджали работни групи, комисии, обществени, експертни и консултативни съвети.


Чл. 6. Освен портала за обществени консултации по ал. 1 и официалната интернет страницата на общината, Община Кърджали използва и допълнителни информационни канали и форми за комуникация за популяризиране на предстоящи обществени консултации, както и документи и информация, свързани с тях.

Такива форми могат да бъдат: 

1. организиране на пресконференции, информационни срещи, фокус-групи с граждани и заинтересовани страни; 

2. проучване на мнението на гражданите чрез анкети, социологически изследвания и кутии за мнения и предложения;

3. разпространение на брошури, листовки, плакати, транспаранти и др.; 
4. разпространение на информация чрез социалните мрежи, информационни портали и други дигитални инструменти; 
5. разпространение на информация чрез кметове на кметства и кметски наместници, управителите на етажна собственост, включени в регистъра на сградите в режим на етажна собственост; 
6. разпространение на информация чрез информационни табла в града и населените места на общината; 
7. други подходящи форми.

II. ПРИНЦИПИ ПРИ ПРОВЕЖДАНЕ НА ОБЩЕСТВЕНИТЕ КОНСУЛТАЦИИ


Чл. 7. Обществените консултации по реда на тази наредба се провеждат при спазването на следните принципи: осигуряване на равен достъп на всички участници, публичност и прозрачност в действията на администрацията, партньорство и равнопоставеност между участниците, достъп до информация.


Чл. 8. Обществени консултации не се провеждат във време на официални празници, при провеждане на избори - в предизборния и изборния ден, като обществените обсъждания по глава IV в делнични дни се осъществяват в края на работното или в извънработно време.


Чл. 9. Спазване на принципите на публичност и прозрачност при провеждане на обществените консултации се гарантират чрез откритост, яснота и отчетност на методите и процедурите за консултиране и чрез събиране на цялата информация за тях на едно общодостъпно място – портала за обществени консултации, достъпен на адрес: https://zateb.kardjali.bg/ и чрез официалната интернет страница на общината https://www.kardjali.bg/.  

Чл. 10. Информацията, предоставяна от Община Кърджали, във връзка с обществените консултации, трябва да бъде пълна и достъпна, представена на разбираем и ясен език.

III. ПРОВЕЖДАНЕ НА ПИСМЕНИ КОНСУЛТАЦИ 
ЧРЕЗ ИЗПРАЩАНЕ НА СТАНОВИЩА

Чл. 11. (1) Задължителна част от обществените консултации е възможността за предоставяне на писмени становища и коментари от заинтересованите страни. 


(2) Срокът за изпращане на писмени становища, коментари и предложения от гражданите не може да бъде по-кратък от 30 дни. При изключителни случаи и изрично посочване на причините в мотивите, съответно в доклада, съставителят на проекта/документа може да определи друг срок за предложения и становища, но не по-кратък от 14 дни.


Чл. 12. (1) Писмените консултации започват с публикуване и/или оповестяване на проекта на документа заедно с доклада и мотивите, предварителна оценка на въздействието (ако се изисква такава) и други документи, които са разработени в хода на предварителните проучвания. 


(2) За началото на писмените консултации по ал. 1 се публикува уведомление и покана към гражданите и заинтересованите страни да изпращат свои становища, мнения и коментари чрез регистрация в портала за обществени консултации по реда на чл. 4, ал. 3, както и на посочен за целта електронен и пощенски адрес. Уведомлението се публикува задължително на единния портал за обществени консултации, на интернет страницата на общината и чрез други информационни канали по реда на чл. 6 от наредбата.

Чл. 13. Всички граждани и организации могат да изпращат чрез профила си в портала за обществени консултации и на посочените в уведомлението по чл. 12, ал. 2 адреси своите писмени становища и коментари, които се публикуват незабавно към съответната консултация на портала и се включват в протокола с резултата от консултацията. Постъпилите становища и предложения се прилагат в досието към документите.
IV. ПРОВЕЖДАНЕ НА ОБЩЕСТВЕНИ ОБСЪЖДАНИЯ


Чл. 14. (1) Обществените обсъждания са форма на публични обществени консултации, чрез която заинтересованите страни имат възможност да обсъдят съвместно с вносителя и общинската администрация варианти за решения, изменения и допълнения към предложения документ.

(2) При решения за приемане на нормативен акт и промени в него, от които се очакват значими последици, за приемане на планове, стратегии, концепции и други актове за развитие и управление на Община Кърджали или при решения за други обществено значими въпроси, касаещи по-голяма част от гражданите на общината, съставителят на проекта определя необходимостта от провеждане на обществено обсъждане. 


(3) Обществените обсъждания са публични и могат да се провеждат в присъствена форма или чрез използване на дигитални технологии в дистанционна форма.

Чл. 15. (1) Общественото обсъждане може да се проведе в различни формати, които целят да се даде възможност в най-голяма степен различни мнения и становища да бъдат изразени,  в присъствието на всички участници. 


(2) Обществено обсъждане може да се провежда на ниво община или кметство/населено място, в зависимост от обхвата на въпроса, който е подложен на обсъждане. 


(3) Общественото обсъждане се провежда не по-рано от 7 дни след публикуване на покана за провеждането му, освен ако в друг нормативен акт не е предвиден по-дълъг срок. 


(4) Поканата за обсъждането следва да бъде публикувана задължително на интернет страницата на общината, в единния портал за обществени консултации, както и на видно място в сградата на общината и/или кметствата, като допълнително може да се разпространи и чрез други подходящи комуникационни канали по реда на чл. 6 от наредбата.  


(5) Поканата съдържа наименование на темата/ проекта/ документа, дата, час и място на провеждане, указания за използване на съответната платформа при провеждане на онлайн обществени обсъждания, както и лица и координати за връзка. Посочва се и къде могат да бъдат намерени електронно всички документи, които съпътстват общественото обсъждане.

(6) По време на обсъждането се води протокол, аудио или видеозапис, а при възможност и излъчване в реално време.

(7) За всяко обществено обсъждане се изготвя списък на присъстващите или участващите. Списъкът на присъстващите или участващите се съставя от лицето водещо протокола. Присъствието на общественото обсъждане се удостоверява с подпис;


(8) Редът и организацията, както и достъпът до дистанционна форма на обществено обсъждане се определя в заповед на кмета за провеждане на обсъждането, като трябва да отговаря на следните изисквания:


1. Достъпът до обсъждането да е възможен през интернет от компютър, таблет или смартфон;


2. Да предоставя възможност за аудио-видео или само аудио достъп;


3. Да предоставя възможност за интерактивен достъп и участие в обсъждането, след регистрация по електронен път. Регистрацията да е възможна в период от най-малко 5 работни дни преди обсъждането;


4. Да предоставя възможност за пасивен достъп до обсъждането без необходимост от предварителна регистрация;


5. Да предоставя възможност за структуриране на обсъждането и модериране на участниците в дискусията;


6. Обсъждането да се записва и да е достъпно за преглед и сваляне онлайн на интернет страницата на общината.


(9) При неприсъствено обществено обсъждане се отбелязва участие при осъществена визуална връзка, представяне от участника и съгласие за излъчване с цел спазване разпоредбите на закона за защита на личните данни  и приложимото национално и европейско законодателство.

(10) Протоколът се публикува на интернет страницата на Община Кърджали, заедно със списък на присъстващите/участващите при спазване на нормите за защита на личните данни и на постъпилите мнения и предложения не по-късно от 5 работни дни след събитието.

V. ДРУГИ ИНСТРУМЕНТИ ЗА ОБЩЕСТВЕНИ КОНСУЛТАЦИИ


Чл. 16. За постигане на целите по чл. 2 от настоящата наредба в процеса на обществено консултиране могат да бъдат провеждани проучвания, анкети, интервюта, включване в работни срещи, фокус-групи и други допълнителни форми на консултиране, които не са задължителни и се организират от вносителя на проекта.


Чл. 17. За провеждане на дейностите по член 16 се използва единния портал за обществени консултации и други ресурси, необходими за ефективното им протичане. Резултатите от проведените дейности се публикуват на портала за обществени консултации, достъпен на адрес: https://zateb.kardjali.bg/ и чрез официалната интернет страница на общината https://www.kardjali.bg/ и са част от съпътстващата информация към конкретния процес на обществено консултиране. Те се включват и в обобщена справка по чл. 18.
VI. ОБРАТНА ВРЪЗКА И ОБОБЩЕНА СПРАВКА


Чл. 18. (1) След края на обществените консултации и преди разглеждането на проекта за решение на заседание на Общински съвет, вносителят изготвя обобщена справка на постъпилите коментари и предложения. 


(2) Справката включва информация за резултатите от процеса на обществено консултиране, в който се описват осъществените дейности и форми на консултиране, за броя и вида на участниците, споделените мнения, предложения и коментари, приетите и отхвърлени предложения с аргументи за това.


(3) Справката задължително се публикува на интернет страницата на общината преди заседанието на Общинския съвет.

VII. ДОПЪЛНИТЕЛНИ РАЗПОРЕДБИ

§ 1. По смисъла на тази наредба: 


1. "Заинтересовани страни" са всички граждани, обществени групи или организации, за които  интерес представлява обсъжданата тема, са засегнати от обсъжданата тема/въпрос или чиито дейности могат да окажат въздействие върху обсъждания въпрос. 


2. Под "Въпрос от съществена значимост за местната общност", извън хипотезите на АПК или специални закони, следва да се разбират въпроси засягащи 50 % и над 50% от гражданите с постоянен или настоящ адрес на територията на Община Кърджали или на населеното място, ако обсъждането се отнася за територията му.
VIII. ЗАКЛЮЧИТЕЛНИ РАЗПОРЕДБИ

§ 1. Тази наредба се приема на основание чл. 21, ал. 2 от Закона за местното самоуправление и местната администрация, чл. 26, ал. 2 от Закона за нормативните актове и влиза в сила от датата на публикуване на интернет страницата на общината. 

§ 2. Не се допуска използване и публикуване на становища, мнения и коментари на интернет страницата на общината и в интернет портала https://zateb.kardjali.bg/, които съдържат обидни изрази и оскърбления, насаждат етническа омраза и нетолерантност, включително всякакви расистки, хомофобски, сексистки, шовинистки коментари/текстове и такива приканващи към насилие над хора или животни. 

Наредбата е приета на заседание на Общински съвет Кърджали с Решение                     № 187 по Протокол № 8 от 14.10.2021 г.
1

